Document ID: 32004R2249

KOMISSION ASETUS (EY) N:o 2249/2004,
annettu 27 päivänä joulukuuta 2004,
siirtymätoimenpiteistä tuoreiden hedelmien ja vihannesten markkinoilla toimivien tuottajaorganisaatioiden osalta Tšekin, Viron, Kyproksen, Latvian, Liettuan, Unkarin, Maltan, Puolan, Slovenian ja Slovakian Euroopan unioniin liittymisen vuoksi annetun asetuksen (EY) N:o 686/2004 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon Tšekin, Viron, Kyproksen, Latvian, Liettuan, Unkarin, Maltan, Puolan, Slovenian ja Slovakian liittymissopimuksen,
ottaa huomioon Tšekin, Viron, Kyproksen, Latvian, Liettuan, Unkarin, Maltan, Puolan, Slovenian ja Slovakian liittymisasiakirjan ja erityisesti sen 41 artiklan ensimmäisen alakohdan,
sekä katsoo seuraavaa:
(1)
Komission asetuksen (EY) N:o 686/2004 (1) 4 artiklassa annetaan Tšekin, Viron, Kyproksen, Latvian, Liettuan, Unkarin, Maltan, Puolan, Slovenian ja Slovakian tuottajaorganisaatioille mahdollisuus siirtymäkauden toimintaohjelmiin.
(2)
Neuvoston asetuksen (EY) N:o 2200/96 soveltamista koskevista yksityiskohtaisista säännöistä toimintarahastojen, toimintaohjelmien ja taloudellisen tuen osalta 11 päivänä elokuuta 2003 annetun komission asetuksen (EY) N:o 1433/2003 (2) 16 artiklan 1 kohdassa säädetään, että toimintaohjelmat on pantava täytäntöön vuosittain 1 päivästä tammikuuta 31 päivään joulukuuta. Toimintaohjelmien täytäntöönpano voidaan kuitenkin aloittaa vasta, kun toimivaltainen kansallinen viranomainen on ne hyväksynyt. Tämän vuoksi siirtymäkauden toimintaohjelmien keston olisi voitava olla joitakin kuukausia vuonna 2004 ja koko 12 kuukauden jakso vuonna 2005. Sen vuoksi olisi annettava säännöksiä viitekauden laskemisesta ja siirtymäkauden toimintaohjelmille kuuluvasta tuesta.
(3)
Olisi selvennettävä, että tuki kuuluu sille osalle siirtymäkauden toimintaohjelmasta, joka toteutetaan vuonna 2004, mutta ainoastaan ohjelman todellisen keston osalta, ja tuki lasketaan suhteellisesti ohjelman hyväksymispäivästä alkaen.
(4)
Sen vuoksi asetus (EY) N:o 686/2004 olisi muutettava vastaavasti.
(5)
Tässä asetuksessa säädetyt toimenpiteet ovat tuoreiden hedelmien ja vihannesten hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetuksen (EY) N:o 686/2004 4 artikla seuraavasti:
1)
Lisätään 3 kohtaan alakohta seuraavasti:
”Asetuksen (EY) N:o 1433/2003 16 artiklan 1 kohdasta poiketen vuonna 2004 toimintaohjelmat alkavat päivänä, jona kansalliset toimivaltaiset viranomaiset ovat ne hyväksyneet, ja päättyvät 31 päivänä joulukuuta 2004.”.
2)
Lisätään 4 a kohta seuraavasti:
”4 a. Asetuksen (EY) N:o 1433/2003 4 artiklan 1 kohdasta poiketen vuotta 2004 koskevan tukihakemuksen osalta viitekauden aikana kaupan pidetyn tuotannon arvo kerrotaan toimintaohjelman hyväksymispäivästä 31 päivään joulukuuta 2004 kuluneiden päivien lukumäärällä (molemmat päivät mukaan lukien) ja jaetaan 366:lla.”.
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 27 päivänä joulukuuta 2004.

Labels: 17
19
5
6
15